Tove Videbæk (KRF), 2000-03-03:
Jeg vil sige tak for den positive modtagelse af Kristeligt Folkepartis beslutningsforslag om private skolers SFO'er.
Tak til alle ordførere for en god, en livlig og engageret debat. Og jeg vil da især sige tak til SF's fru Anne Baastrup, Dansk Folkepartis hr. Christian H. Hansen, De Radikales hr. Henrik Svane og Frihed 2000's hr. Tom Behnke, som vil være med til at se på sagen og være med til at finde pengene på næste års finanslov.
Og jeg håber da så sandelig også på, at Venstre og De Konservative vil være med til at sikre de private skolers skolefritidsordninger, når der konkret skal forhandles finanslov for år 2001.
Jeg skal afstå fra at gennemgå de enkelte ordføreres taler endnu en gang, men sige at skolefritidsordningerne jo har været kendt på friskolerne siden 1970'erne, men først da kommunerne fik mulighed for at oprette ordninger fra 1984, blev SFO'erne i stigende grad en del af friskolernes dagligdag.
I bemærkningerne til forslaget senere under finanslovforhandlingerne blev beløbene fastsat til 5.000 kr. pr. årselev med virkning fra 1994.
Det har dog siden 1994 vist sig i praksis, at friskolerne kun med stort besvær har kunnet gennemføre fritidsordninger med det lave statstilskud og forældrebetaling, og det selv om man ser helt bort fra et omfattende og udækket investeringsbehov.
Tilskuddet blev i 1994 beregnet som 75 pct. af kommunernes gennemsnitlige udgift til SFO pr. folkeskoleelev i 0.- 3. klasse.
Hvis dette skulle holde stik i dag, skulle friskolerne for hver elev i deres SFO modtage 15.000 kr. årligt i statstilskud.
Men det holder jo langtfra stik.
I år er der budgetteret med 20.000 kr. for ét stk. barn i folkeskolens SFO'er, mens der er budgetteret med 6.799 kr. for ét stk. barn i friskolernes SFO'er, altså en tredjedel af det, de kommunale skolers SFO'er får.
Er det rimeligt?
Kristeligt Folkeparti mener klart nej, det er urimeligt, det er forskelsbehandling, det er uretfærdigt, og det er uholdbart.
Børn i friskolernes SFO'er har nøjagtig de samme behov for rum, aktiviteter, udflugter, nærvær af voksne osv., som børn i folkeskolens SFO'er har.
Og ca. 500 kr. pr. måned pr. elev kan der godt nok ikke købes mange materialer, laves mange ture eller arrangeres ret meget for, især da ikke når man betænker, at disse 500 kr. skal dække varme og el, lønninger, ja, hele driften af SFO'erne sammen med forældrenes betaling.
Hvis friskolerne lukker, fordi økonomien ikke kan hænge sammen, og det kan den ikke i dag, ja, så får det offentlige samtidig en øget udgift på millioner af kroner.
Derfor synes vi, at Kristeligt Folkepartis ønske om opbakning til friskolernes SFO'er, så de får en lille stigning på 25 pct. i tilskud, er meget rimeligt og beskedent.
Dette er en udgift på ca. 36,6 mio. kr. pr. år.
Det er et lille løft til de frie skoler og langt under de 200 mio. kr., som det offentlige sparer ved at tage børnene i de private skolers SFO'er. Det helt korrekte ville jo i forhold til den oprindelige aftale være at bede om 75 pct. af det tilskud, som folkeskolernes SFO'er får, men det ville være en udgift på 172 mio. kr. pr. år, og et sådant beløb har vi ikke fantasi til at forestille os, at vi kunne få tilslutning til nu og her og på én gang.
Og vi har da overhovedet slet ikke fantasi til at tænke på totalt at ligestille folkeskoler og friskoler, som V og K i B 87 lægger op til; det synes jeg nærmest er totalt ude af balance, det mener vi er at gå for langt, det er ren overbudspolitik, et paradeforslag, som man godt ved på forhånd, at man ikke kan få vedtaget.
Jeg kan slet ikke begribe, at V og K kan finde på at forlange et 100 pct. tilskud.
Det virker ikke særlig økonomisk ansvarligt, og det fratager jo nærmest forældrene ansvaret.
Kristeligt Folkeparti har netop arbejdet meget grundigt med dette forslag, for at det skulle være så afbalanceret og rimeligt til alle sider som muligt, men total ligestilling, nej, det kan Kristeligt Folkeparti ikke være med til.
Men 13.000 kr.s forskel pr. barn pr. år er altså for meget.
Det er udtryk for en så stor forskelsbehandling, at det kun kan begrundes med et ønske om at give folkeskolen en pædagogisk fortrinsstilling og det offentlige en økonomisk besparelse, og det er lige ved at gøre det frie skolevalg til en illusion.
Midt under arbejdet med dette forslag blev der sidste efterår arrangeret en konference i Odense vedrørende SFO i friskolerne, og under denne konference luftede jeg det forslag, som er indeholdt i B 81.
Flere partiers ordførere var til stede, og der var en generel opbakning til forslaget.
Derfor håber jeg naturligvis også, at den tilslutning, som blev givet på denne konference og også her i salen i dag, bliver holdt fast under behandlingen af det konkrete forslag og under finanslovforhandlingerne for 2001, for det er her, vi vil søge at finde pengene til de private skolers SFO'er.
Tak for en god debat.